Beurtkrag weer vandag toegepasArgieffoto Nadat Suid-Afrikaners vir meer as ‘n maand geen beurtkrag moes verduur nie, het Eskom Sondag aangekondig dat beurtkrag weer vandag toegepas sal word. Die kragvoorsiener sê in ŉ verklaring Fase 2-beurtkrag sal van 13:00 tot 22:00 toegepas word. Dit is weens ŉ tekort aan kragkapasiteit. “Ons moet ook ons noodwater- en dieselvoorraad spaar en opvul om die moontlikheid en omvang van beurtkrag in die komende week te beperk,” lui die verklaring. Tydens Fase 2-beurtkrag word 2000 MW krag op ŉ rotasiebasis bespaar op enige gegewe tydperk. Eskom het verbruikers herinner dat beurtkrag as ŉ laaste uitweg gebruik word om te verhoed dat die kragstelsel geheel en al ineenstort en die hele land sonder elektrisiteit gelaat word. “Ons doen ŉ beroep op inwoners en sakeondernemings om elektrisiteit spaarsamig te gebruik. Skakel asseblief geisers en alle nie-noodsaaklike ligte en ander toerusting af om verbruik te verminder.” Verbruikers wat deur hul munisipaliteit krag ontvang, kan op die bepaalde munisipaliteit se webtuiste kyk vir die beurtkragskedule. Direkte Eskom-kliënte kan www.loadshedding.eskom.co.za/ besoek of die inbelsentrum by 0860 037 566 skakel.